ടൂറിസം രംഗത്തെ സഹായിക്കാന് പലിശ രഹിത വായ്പ: മന്ത്രി റിയാസ് കോഴിക്കോട്: കൊവിഡില് പ്രതിസന്ധിയിലായ ടൂറിസം മേഖലയില് തൊഴിലെടുക്കുന്നവരെ സഹായിക്കാന് പലിശ രഹിത വായ്പ നല്കുമെന്ന് ടൂറിസം മന്ത്രി പി.എ. മുഹമ്മദ് റിയാസ്. ഇതിനായി പദ്ധതി തയ്യാറായതായി മന്ത്രി പറഞ്ഞു. ടൂറിസ്റ്റ് ടാക്സി ഡ്രൈവര്മാര്, ടൂറിസ്റ്റ് ബസ് ഡ്രൈവര്മാര്, ശിക്കാരി ഹൗസ് ബോട്ട് ജീവനക്കാര്, ഹോട്ടല് റസ്റ്റോറന്റ് ജീവനക്കാര്, റസ്റ്റോറന്റുകള്, ആയുര്വേദ സെന്ററുകള് , ഗൃഹസ്ഥലി, ഹോം സ്റ്റേ, വില്ലകള്, അമ്യൂസ്മെന്റ് പാര്ക്ക്, ഗ്രീന് പാര്ക്ക്, സാഹസിക ടൂറിസം സംരംഭങ്ങളില് ജോലി ചെയ്യുന്നവര്, ഉത്തരവാദിത്ത ടൂറിസവുമായി ബന്ധപ്പെട്ടു നില്ക്കുന്നവര്, കലാകാരന്മാര്, കരകൗശല വിദഗ്ദ്ധര്, ആയോധന കലാ പ്രവര്ത്തകര് എന്നിവര്ക്കാണ് വായ്പ അനുവദിക്കുക. ടൂറിസം വകുപ്പിന്റെ അംഗീകാരത്തോടെ പ്രവര്ത്തിക്കുന്ന ആയുര്വേദ സെന്ററുകള്, റസ്റ്റോറന്റുകള്, ഹോം സ്റ്റേകള്, സര്വീസ്ഡ് വില്ലകള്, ഗൃഹസ്ഥലി, അമ്യൂസ്മെന്റ് പാര്ക്ക്, അഡ്വഞ്ചര് ടൂറിസം, ഗ്രീന്ഫാം, ടൂര് ഓപ്പറേറ്റര് അക്രഡിറ്റേഷന് എന്നിവ ഉപാധിയില്ലാതെ 2021 ഡിസംബര് 31 വരെ പുതുക്കി നല്കാനും തീരുമാനിച്ചതായി മന്ത്രി പറഞ്ഞു.